Κύρος Γρανάζης

Ο Κύρος Γρανάζης (αγγλ. Gyro Gearloose) είναι χαρακτήρας κινουμένων σχεδίων της Ντίσνεϋ.

 Στοιχεία 
Είναι φανταστικός χαρακτήρας των κόμικς της Ντίσνεϋ. Είναι ένα ανθρωπόμορφο ψηλόλιγνο κοτόπουλο. Έκανε την πρώτη του εμφάνιση το 1952 στην ιστορία Το τρομερό μυστικό του Γκαστόνε δια χειρός του Καρλ Μπαρκς. Η ιστορία πρωτοδημοσιεύτηκε το Μάιο του 1952 στο περιοδικό Walt Disney's Comics and Stories#140. Η ελληνική έκδοση της ιστορίας δημοσιεύτηκε για πρώτη φορά το 1971 στο Μίκυ Μάους#261. 

Είναι φίλος του Ντόναλντ Ντακ, του Σκρουτζ Μακ Ντακ και των υπόλοιπων χαρακτήρων της Λιμνούπολης. Είναι ένας πολυμήχανος, αλλά μάλλον αφηρημένος εφευρέτης. Ο βοηθός του και καλύτερος φίλος του είναι ο Γλόμπος, ένα  μικρό αλλά τετραπέρατο ρομπότ με κεφάλι λαμπτήρα πυράκτωσης, που έχει κατασκευάσει ο ίδιος.

 Ελληνική έκδοση 
Αρχικά, είχε το όνομα "Κύρος ο Εφευρέτης", τόσο στις εκδόσεις Πεχλιβανίδη που εξέδιδε τα εικονογραφημένα περιοδικά με τίτλο «Γέλιο και Χαρά», όσο και στα μετέπειτα μικρόσχημα τεύχη του Μίκυ Μάους των εκδόσεων Τερζόπουλος Α.Ε. (το 1ο τεύχος κυκλοφόρησε το 1966).  

Κατηγορία:Disney (χαρακτήρες κόμικς)